Kolematkoije xent wʉt,
Jesús chijia wʉt Sicar paklowaxxot,
xanalbej,
japon pejnachalwan,
chijian,
japon sʉapich.
Fʉlaechx Galilea tʉajnʉ poxade.
Galilea tʉajnʉ poxandax wʉt,
xanal nejchaxoelx Jesús chajia jʉm-aechpoxanliajwa,
pajutliajwa chajia jʉm-aech wʉt xanalliajwa:
“Profetas sitaens popaklowaxanpijiw.
Pelax pejtʉajnʉkolaxpijiw sitae-esal” —aech Jesús,
jʉm-aech wʉt xanalliajwa.
Xanal patx wʉt Galilea tʉajnʉxot,
japatʉajnʉpijiw xabich nejchachaemil,
taen wʉti Jesús.
Samata,
chiekal bʉꞌkʉltipon,
chajia taenxotipon,
Pascuafiesta wʉt Jerusalén paklowaxxot.
Japi taen,
Jesús koechaxan is wʉt jaxotde.
Samata,
xabich nejchachaemili.
Do jawʉx,
Jesús,
xanal sʉapich,
kaxa nawenx Caná paklowax poxadin,
Galilea tʉajnʉxot.
Jaxot majt Jesús mint vino dofapon.
Xanal jaxotan wʉt,
kaen aton pat.
Japon reyliajwa nabistpon.
Japonbej paklon.
Japon paxʉlan xabich bʉꞌxaenk Capernaum paklowaxxot.
Japon aton jʉmtaen wʉt Jesús patpox Galilea tʉajnʉxot,
do jawʉt japon,
fʉlaen Jesús taeliajwa.
Japon aton faen wʉton Jesús,
tadʉton Jesús nakfʉlaeliajwas japon pejba poxade,
paxʉlan weboejthʉsliajwas,
paxʉlan mox pawʉajna xot tʉpaliajwa.
Do jawʉt,
Jesús jʉm-aech:
—Xamal nanaexasisaximil,
xan is-enil wʉt koechaxan xamal taeliajwam —aech Jesús japon atonliajwa.
Do jawʉt,
reyliajwa nabistpon jʉm-aechon Jesúsliajwa:
—Tajpaklon,
¡xabʉaꞌt xan nakfʉlaeliajwam,
taxʉlan tʉpax wʉajna pasliajwam!
—aech japon aton,
reyliajwa nabistpon.
Do jawʉt,
Jesús jʉm-aech:
—¡Nawiaꞌmich nejba poxade!
Naxʉlan chiekal boejthʉslison —aech Jesús japonliajwa.
Japon aton naexasit Jesús jʉm-aechpox.
Samata,
nawiaꞌapon pejba poxade.
Reyliajwa nabistpon fol wʉtfʉk,
jawʉt pamak fʉlaen japon pejbaxot bʉꞌkakʉlnaliajwapi nʉamtat.
Do jawʉt,
nʉamtat xabʉꞌkakʉlt,
jʉm-aechi pejpaklonliajwa:
—Naxʉlan chiekal boejthʉslison —aechi pejpaklonliajwa.
Japon wʉajnachaemt wʉt,
jʉm-aechon:
—¿Achahora wʉtkat wʉajach naweboejthʉs?
—aechon.
Japi jʉmnot wʉt,
jʉm-aechi:
—Boejthʉson kaeliw,
juimt matnoch ek wʉt —aechi pejpaklonliajwa.
Do jawʉt,
japon nejchaxoel.
“Kaeliw,
juimt matnoch ek wʉt,
Jesús xan najʉm-aech:
‘Naxʉlan chiekal boejthʉslison’ —na-aech Jesús xanliajwa” —aechon,
nejchaxoel wʉt.
Samata,
japon,
puexa pejjiw sʉapich,
bʉꞌnaexasiton Jesús.
Japox Jesús is Galilea tʉajnʉxot,
wʉchakalkoechax,
nawiaꞌan wʉt Judea tʉajnʉxot.